CELEX: 32017D0938
Language: bg
Date: 2013-09-23 00:00:00
Title: Решение (ЕС) 2017/938 на Съвета от 23 септември 2013 година за подписването от името на Европейския съюз на Конвенцията от Минамата относно живака

2.6.2017   
            
            
               BG
            
            
               Официален вестник на Европейския съюз
            
            
               L 142/2
            
         РЕШЕНИЕ (ЕС) 2017/938 НА СЪВЕТА
   от 23 септември 2013 година
   за подписването от името на Европейския съюз на Конвенцията от Минамата относно живака
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 5 от него,
   като взе предвид предложението на Европейската комисия,
   като има предвид, че:
   
               (1)
            
            
               Живакът и неговите съединения са силно токсични за здравето на хората и здравето на животните и растенията. В рамките на Съюза живакът и неговите съединения са обект на регулиране, което е предназначено да защити човешкото здраве и околната среда.
            
         
               (2)
            
            
               През 2009 г. Управителният съвет на Програмата на ООН за околната среда (UNEP) поиска от изпълнителния директор на UNEP да свика междуправителствен комитет за преговори с мандат да подготви глобален правно обвързващ инструмент за живака, като има за цел да приключи работата си преди 27-ата редовна сесия на Управителния съвет през 2013 г.
            
         
               (3)
            
            
               През декември 2010 г. Съветът упълномощи Комисията да участва от името на Съюза по въпросите, попадащи в областта на компетентност на Съюза и по отношение на които Съюзът е приел правила, в преговори за глобален правно обвързващ инструмент за живака, в съответствие с указанията за водене на преговори, определени в допълнението към същото решение.
            
         
               (4)
            
            
               Процесът на преговори приключи успешно на петата сесия на междуправителствения комитет за преговори, който се проведе в Женева от 13 до 18 януари 2013 г.
            
         
               (5)
            
            
               Съюзът беше основен участник в преговорите и допринесе активно за постигане на резултата, който е в рамките на указанията за преговори, адресирани до Комисията.
            
         
               (6)
            
            
               Съветът, на своето 3233-то заседание на 21 март 2013 г., приветства резултата от процеса на преговори.
            
         
               (7)
            
            
               Глобалният правно обвързващ инструмент за живака ще бъде открит за подписване на дипломатическа конференция, която ще се състои в Кумамото (Япония) от 7 до 11 октомври 2013 г., с наименованието Конвенция от Минамата относно живака.
            
         
               (8)
            
            
               Поради това Конвенцията от Минамата относно живака следва да бъде подписана,
            
         ПРИЕ НАСТОЯЩОТО РЕШЕНИЕ:
   Член 1
   Одобрява се подписването от името на Съюза на Конвенцията от Минамата относно живака при условие на сключването на тази конвенция (1).
   Член 2
   Председателят на Съвета е оправомощен да определи лицето(лицата), упълномощено(и) да подпише(ат) конвенцията от името на Съюза.
   Член 3
   Настоящото решение влиза в сила в деня на приемането му.
   
      Съставено в Брюксел на 23 септември 2013 година.
      
         
            За Съвета
         
         
            Председател
         
         V. JUKNA
      
   
   
      (1)  Текстът на конвенцията ще бъде публикуван заедно с решението за сключването ѝ.